ET Euroopa Liidu Teataja C 37/12

Philippe Combescot' 27. novembril 2007 esitatud apellatsioonkaebus Euroopa Ühenduste Esimese Astme Kohtu (teine koda) 12. septembri 2007. aasta otsuse peale kohtuasjas T-250/04: Combescot versus komisjon

(Kohtuasi C-526/07 P)

(2008/C 37/16)

Kohtumenetluse keel: itaalia

Pooled

Apellant: Philippe Combescot (esindajad: advokaadid A. Maritati ja V. Messa)

Teine menetluspool: Euroopa Ühenduste Komisjon

Apellandi nõuded

— Muuta Esimese Astme Kohtu 12. septembri 2007. aasta otsust kohtuasjas T-250/04 ja tunnistada, et P. Combescot' ametialasele reputatsioonile ja tervisele on tekitatud kahju seoses sellega, et jäeti rahuldamata tema taotlus osaleda Kolumbia delegatsiooni juhi ametikoha täitmiseks korraldatud konkursil; teiseks määrata kindlaks moraalne kahju ja sellest tuleneva kahjuhüvitise suurus; ning rahuldada juba esimeses kohtuastmes esitatud nõuded, mille kohaselt palutakse „kinnitada, et Philippe Combescot' maine ja ametialane reputatsioon on ebaseadusliku otsuse tõttu jätta ta konkursist välja kahjustatud, mis on mõju avaldanud tema psüühilisele tasakaalule, ja kohustada maksma P. Combescot'le kahju hüvitamiseks 100 000 eurot”;

— mõista kohtukulud välja komisjonilt.

Väited ja peamised argumendid

Käesolev apellatsioonkaebus puudutab Euroopa Ühenduste Esimese Astme Kohtu (teine koda) 12. septembri 2007. aasta otsust kohtuasjas T-250/04, milles ametnik Philippe Combescot esitas Euroopa Ühenduste Komisjoni vastu hagi.

Hagi puudutas Philippe Combescot', kes sel ajal oli residendist nõuandja Guatemalas, väljajätmist Kolumbia delegatsiooni juhi ametikoha täitmiseks korraldatud konkursilt KOM/091/03 (edaspidi „väljajätmise otsus”).

Kohus leidis, et nimetatud otsus on ebaseaduslik ja pidas seega hageja esitatud kahju hüvitamise taotlust põhjendatuks, välja arvatud ametialase reputatsioonile ja tervisele tekitatud kahjunõuete osas, ning tunnistas määratlemata moraalse kahju tekkimist, mille eest maksti hagejale 3 000 eurot.

Käesolevas apellatsioonkaebuses paluvad P. Combescot' kaitsjad Euroopa Kohtul muuta Euroopa Ühenduste Esimese Astme Kohtu otsust osas, milles eitatakse kahju tekkimist ametialasele reputatsioonile ja tervisele ning tunnistatakse vaid väidetava moraalse kahju olemasolu; ning sellest tulenevalt kinnitada, et ametniku karjäärile ja ametialasele mainele tekitati konkursist ebaseadusliku väljajätmisega kahju, ning et väljajätmise otsusega põhjustati kannatusi ja sisemisi hingepiinu, millest omakorda kujunes välja tõsine depressioon, mis on kirjas menetlusdokumentides ja mida on ennekõike tõendanud institutsiooni eksperdid. Apellant palub seega Euroopa Kohtul hinnata juhtumi aluseks olevad faktilisi asjaolusid igakülgselt, pidades neid kõiki asjakohasteks, hinnates moraalse kahju — kasvõi ainult ex aequo et bono — tekkinuks palju suuremas ulatuses ja proportsionaalselt nende karjäärivõimaluste osas, mis ametnik on väljajätmise otsuse tõttu kaotanud, ja sellest tõenäoliselt tulenevate raskete tagajärgede osas.

Niisiis kordab apellant kahju hüvitise nõuet, nagu see oli määratletud käesolevas asjas esitatud hagi nõudes.

Apellant vaidleb vastu Esimese Astme Kohtu järeldusele, millele viimane jõudis seoses sellega, et hageja ametialasele reputatsioonile ei ole tegelikult kahju tekitatud, ning märgib, et talle ei ole kunagi edastatud teavet kriteeriumide kohta, mida komisjon kohaldas Kolumbia delegatsiooni juhi valimiseks, kuigi hageja oli sellist infot taotlenud.

Füüsilise kahju hüvitamise osas tõendab ebaseadusliku käitumise mõju P. Combescot' tervislikule seisundile ajaline vahe tervisliku seisundi muutumisel. Konkursilt väljajätmine on viimane nende juhtumite hulgas, mil komisjon on ametniku suhtes kuritahtlikult käitunud. Moraalse kahju kindlaksmääramiseks nõuab apellant lõpuks, et seda hinnataks adekvaatselt kahju õiglase määramise põhimõttest lähtuvalt, võttes arvesse ärevusest, stressist ja ametniku konkursist väljajätmisega põhjustatud kahjulikke tagajärgi.